Վարչապետի գրեթե բոլոր հանդիպումներում անդրադարձ կատարվեց Լեռնային Ղարաբաղի հակամարտությունը խաղաղ կարգավորելու և այս համատեքստում Ադրբեջանի դրսևորած ագրեսիվ քաղաքականությունը զսպելու անհրաժեշտությանը: Այցի շրջանակում առաջին կանգառում՝ «Կարնեգի Եվրոպա» հետազոտական կենտրոնում իր ելույթի ժամանակ Փաշինյանը հայտարարեց, որ Արցախի ժողովրդի ինքնորոշումն այլընտրանք չունի: «Հակամարտության կարգավորումը պետք է հիմնված լինի բոլոր կողմերի փոխզիջման վրա: Այս հակամարտությունը ռազմական ճանապարհով լուծելու ցանկացած փորձ հարձակում է ժողովրդավարության, մարդու իրավունքների և խաղաղության վրա»,- հայտարարեց նա: Հայկական կողմի այս շեշտադրումները պահպանվեցին նույն օրը Ֆրանսիայի նախագահ Էմանուել Մակրոնի և Եվրոպական հանձնաժողովի փոխնախագահ, ԵՄ արտաքին հարաբերությունների և անվտանգության քաղաքականության հարցերով բարձր ներկայացուցիչ Ֆեդերիկա Մոգերինիի հետ հանդիպումների ժամանակ: Վերջինս հայտարարեց, որ ԼՂ հակամարտության խաղաղ հանգուցալուծումը շարունակում է մնալ Եվրոպական միության առաջնահերթություններից մեկը: